
SCRISOARE METODICĂ


Educaţia fizică şi sportul - activităţi motrice cu caracter educativ-formativ - şi-au dovedit rolurile în toate etapele de dezvoltare ale omenirii, indiferent de tipul de societate, acţionând pentru sănătate, crearea unui climat favorabil socializării, dezvoltare economică, afirmarea personalităţii umane în general.

Educaţia fizică şi sportul reprezintă drepturi fundamentale ale omului recunoscute de marile organizaţii internaţionale. 

În Declaraţia Universală a Drepturilor Omului (ONU, 1948) se stipulează faptul că orice persoană are dreptul la educaţie în scopul dezvoltării depline a personalităţii sale.

În Scrisoarea Internaţională privind Educaţia Fizică şi Sportul, UNESCO (1978) stabileşte la articolul 1 că aceste activităţi reprezintă „un drept fundamental al tuturor”, exercitarea acestuia având multiple efecte asupra stării de sănătate şi dezvoltării personalităţii oamenilor.

În Convenţia asupra Drepturilor Copilului (ONU, 1960), în alte tratate şi declaraţii, educaţia fizică şi sportul sunt considerate activităţi prin care se asigură dreptul la educaţie.

În baza experienţei acumulate în decursul Anului European al Educaţiei prin Sport (2004), Comisia Europeană încurajează sprijinirea activităţilor fizice şi sportive prin intermediul diferitelor iniţiative politice, în domeniul educaţiei şi al formării.

În Legea Educaţiei Naţionale nr.1/2011, cu modificările și completările ulterioare, art.3, referindu-se la principiile care guvernează învăţământul preuniversitar şi superior, precum şi învăţarea pe parcursul vieţii, consemnează la lit.r) „principiul promovării educaţiei pentru sănătate, inclusiv prin educaţia fizică şi prin practicarea activităţilor sportive”.
Tot în Legea Educaţiei Naţionale nr.1/2011, cu modificările și completările ulterioare, la secţiunea a 10-a Învăţământul de artă şi învăţământ sportiv, art.42, alin. 4, 7, 8, 9 se evidenţiază că la propunerea autorităţilor administraţiei publice locale a inspectoratelor şcolare, a Ministerului Culturii şi Patrimoniului Naţional, împreună cu Ministerul Educaţiei și Cercetării Științifice se pot organiza cluburi şcolare şi unităţi de învăţământ preuniversitare de stat cu program sportiv. Acestea se numesc cluburi sportive şcolare care beneficiază de baze sportive proprii şi de acces la alte baze sportive ce aparţin învăţământului. De asemenea, elevii au acces liber în cluburile sportive, în palatele şi cluburile copiilor. Elevii cuprinşi în grupele de performanţă sunt înscrişi în Registrul Naţional al Performanţelor Sportive.

Legea Educaţiei Fizice şi Sportului nr.69/1999 stipulează că educaţia fizică şi sportul reprezintă activităţi de interes naţional sprijinite de stat. „Practicarea educaţiei fizice şi sportului este un drept al persoanei fără nici o discriminare, garantat de stat, iar autorităţile administrative, instituţiile de învăţământ şi instituţiile sportive au obligaţia de a sprijini educaţia fizică, sportul pentru toţi şi sportul de performanţă şi de a asigura condiţiile de practicare a acestora”. În consecinţă, există cadrul conceptual şi legal prin care se recunoaşte rolul social al acestor activităţi, asigurându-se premisele pentru desfăşurarea lor.

În conformitate cu Rezoluția din luna noiembrie 2007, adoptată la Strasbourg, Parlamentul European a stabilit: „… obligativitatea introducerii a cel puțin trei ore de sport pe săptămână în programele educaționale, în ciclul primar și secundar ….”.

Organizaţia Mondială a Sănătăţii promovează prin programul „Viaţă activă” (1998) importanţa practicării sistematice a activităţilor fizice pentru sănătate, cu prioritate la copii şi tineri. Cercetările au arătat că exerciţiul fizic practicat pe termen lung îmbunătăţeşte sănătatea fizică şi mentală, având o contribuţie pozitivă la procesul de învăţare şi dezvoltare a personalităţii, la reducerea riscului apariţiei afecţiunilor fizice şi psihice asociate stilului de viaţă modern. În acest sens, se recomandă efort moderat pentru adulţi şi 60 de minute/zi pentru copii.

Lipsa de activitate fizică conduce la excesul de greutate, favorizează apariţia obezităţii şi a unor afecţiuni cronice precum bolile cardiovasculare şi diabetul, care afectează calitatea vieţii, pun în pericol viaţa persoanelor şi creează probleme economiei şi bugetului alocat sănătăţii (Cartea Albă privind Sportul, Comisia Comunităţilor Europene, 2007). Studiile efectuate în diferite ţări evidenţiază că fiecărui dolar investit pentru educaţie fizică şi sport îi corespunde o reducere de 3,7 dolari pentru cheltuielile medicale (Declaraţia de la Punta del Este, 1999, a Miniştrilor Educaţiei). Nu întâmplător, există concepţia potrivit căreia „sportul dă zile vieţii şi viaţă zilelor”.

O analiza atentă a factorilor sociali scoate în evidenţă aspecte nefavorabile vieţii sănătoase. Astfel, sedentarismul şi alimentaţia necorespunzătoare au ca efect obezitatea cu întreg ansamblul de boli şi suferinţe la toate vârstele.

De asemenea, numai 6 persoane din 100 efectuează exerciţii fizice în mod sistematic (zilnic sau de 2-3 ori pe săptămână) în mediul urban şi numai o persoană din 100 efectuează exerciţii fizice programate într-o lună calendaristică în mediul rural. 

Cartea Albă a Comisiei Europene, capitolul „Strategie pentru Europa privind problemele de sănătate legate de alimentaţie, excesul de greutate şi obezitate” subliniază importanţa abordării de acţiuni pro-active în vederea contracarării declinului înregistrat în privinţa activităţilor fizice.

Organizaţia Mondială a Sănătăţii (OMS) recomandă cel puţin 30 de minute de activitate fizică ce necesită un efort moderat, pe zi, pentru adulţi şi 60 de minute pentru copii. 

Sportul reprezintă o activitate atractivă pentru oameni, care nu este pe deplin utilizată în ce priveşte sănătatea individuală şi de grup, cu consecinţe economice, educaţionale şi de integrare socială. 

Consiliul Europei înţelege prin sport „Toate formele de activităţi fizice care, printr-o participare mai mult sau mai puţin organizată, au drept obiectiv expresia sau ameliorarea condiţiei fizice şi psihice, dezvoltarea relaţiilor sociale sau dobândirea unor rezultate pozitive în competiţiile de toate nivelurile”. În alte accepţiuni se prezintă ca activităţi diferenţiate educaţia fizică, sportul şi alte forme de practicare a exerciţiilor fizice.


3.1. FORME DE ORGANIZARE A ACTIVITĂȚILOR MOTRICE ÎN ÎNVĂȚĂMÂNTUL PREUNIVERSITAR

A. ACTIVITĂȚI CURRICULARE ȘI CERINȚE METODOLOGICE
ACTIVITĂŢI CURRICULARE

· ÎNVĂŢĂMÂNTUL PREŞCOLAR

· activitatea de educaţie fizică cu grupa

· ÎNVĂŢĂMÂNTUL PRIMAR

· lecţia de educaţie fizică

· lecţia de pregătire sportivă practică (clasele vocaţionale cu program sportiv)

· lecţia opţională

· ÎNVĂŢĂMÂNTUL GIMNAZIAL

· lecţia de educaţie fizică

· lecţia de pregătire sportivă practică (clasele vocaţionale cu program sportiv)
· lecţia opţională

· ÎNVĂŢĂMÂNTUL LICEAL

· lecţia de educaţie fizică

· lecţia de pregătire sportivă teoretică, cls.XI-XII, clase vocaţionale cu program sportiv

· lecţia de pregătire sportivă practică, cls.IX-XII, clase vocaţionale cu program sportiv

· lecţia de atac şi apărare, cls.IX-XII, profil militar

· ÎNVĂŢĂMÂNTUL SPORTIV SUPLIMENTAR

· lecţia de pregătire sportivă practică/antrenament sportiv

CERINŢE PRIVIND REALIZAREA ACTIVITĂŢILOR CURRICULARE

· Predarea acestor forme de organizare a activităţilor de educaţie fizică şi sport se realizează de către:

· educatoare/institutoare –  pentru învăţământul preşcolar

· profesorul de educaţie fizică şi sport, sau, în lipsa acestuia, de învăţător/ institutor – pentru învăţământul primar

· profesorul de educaţie fizică şi sport – pentru învăţământul gimnazial şi liceal

· profesorul de educaţie fizică şi sport/antrenor – pentru învăţământul cu program sportiv suplimentar

· Activităţile de educaţie fizică şi sport, menţionate mai sus, se vor organiza şi desfăşura în conformitate cu prevederile programelor şcolare elaborate de Ministerul Educației, Cercetării și Inovării. Pentru formele de organizare a activităţilor de educaţie fizică şi sport, care nu beneficiază de programe şcolare elaborate de Ministerul Educației, Cercetării și Inovării, catedrele metodice de educaţie fizică şi sport/profesorii de educaţie fizică şi sport au obligaţia de a le elabora şi a le supune avizării inspectorului şcolar de educaţie fizică şi sport.

· Pe parcursul semestrului al II-lea al fiecărui an şcolar, catedrele/ comisiile metodice de educaţie fizică şi sport/profesorii de educaţie fizică şi sport, în urma exprimării opţiunilor elevilor şi părinţilor acestora, vor stabili formele de activitate şi conţinuturile pentru care au optat elevii în cadrul curriculumului la decizia şcolii. Opţiunile exprimate de fiecare clasă se vor înregistra la secretariatul unităţii de învăţământ şi vor fi înaintate spre aprobare conducerii acesteia.

B. ACTIVITĂȚI EXTRACURRICULARE ȘI CERINȚE METODOLOGICE
ACTIVITĂŢI EXTRACURRICULARE

· ÎNVĂŢĂMÂNTUL PREŞCOLAR

· gimnastica de înviorare – organizată zilnic

· momentul de înviorare

· întreceri sportive şi jocuri între grupe – organizate săptămânal

· activităţi turistice (minim una pe semestru)

· „KALOKAGATHIA” – Program naţional de stimulare a interesului pentru educaţie fizică şi sport la preşcolari şi şcolarii mici.

· serbări sportiv-culturale organizate în cadrul Olimpiadei Naţionale a Sportului Şcolar

· serbări sportive organizate la finalul fiecărui an şcolar, precum şi cu alte ocazii

· ÎNVĂŢĂMÂNTUL PRIMAR

· gimnastica de înviorare – organizată zilnic

· momentul de înviorare

· întreceri sportive între clase – organizate săptămânal

· activităţi turistice (minim una pe semestru)

· „KALOKAGATHIA” – Program naţional de stimulare a interesului pentru educaţie fizică şi sport la preşcolari şi şcolarii mici.

· serbări sportiv-culturale organizate în cadrul Olimpiadei Naţionale a Sportului Şcolar – prin Asociaţia Sportivă Şcolară

· concursuri/ competiţii organizate în cadrul Olimpiadei Naţionale a Sportului Şcolar – prin Asociaţia Sportivă Şcolară

· ansamblu sportiv

· lecţia de pregătire a formaţiilor sportive reprezentative ale unităţii de învăţământ

· cantonamente/semicantonamente/tabere de pregătire sportivă pentru elevii din învăţământul sportiv integrat, în vederea participării la concursurile/competiţiile prevăzute în calendarul competiţional oficial

· serbări sportive organizate la finalul fiecărui an şcolar, precum şi cu alte ocazii

· ÎNVĂŢĂMÂNTUL GIMNAZIAL

· ansamblu sportiv

· lecţia de pregătire a formaţiilor sportive reprezentative ale unităţii de învăţământ

· activităţi turistice/orientare turistică (minim una pe semestru) 

· concursuri/competiţii/campionate organizate în cadrul Olimpiadei Naţionale a Sportului Şcolar și în cadrul Gimnaziadei – prin Asociaţia Sportivă Şcolară

· cantonamente/semicantonamente/tabere de pregătire sportivă pentru elevii din învăţământul sportiv integrat, în vederea participării la concursurile/competiţiile prevăzute în calendarul competiţional oficial

· serbări sportive organizate la finalul fiecărui an şcolar precum şi cu alte ocazii

· ÎNVĂŢĂMÂNTUL LICEAL

· ansamblu sportiv

· lecţia de pregătire a formaţiilor sportive reprezentative ale unităţii de învăţământ

· activităţi turistice/orientare turistică

· concursuri/competiţii/campionate organizate în cadrul Olimpiadei Naţionale a Sportului Şcolar – prin Asociaţia Sportivă Şcolară

· cantonamente/semicantonamente/tabere de pregătire sportivă pentru elevii din învăţământul sportiv integrat, în vederea participării la concursurile/competiţiile prevăzute în calendarul competiţional oficial

· serbări sportive organizate la finalul fiecărui an şcolar precum şi cu alte ocazii

· ÎNVĂŢĂMÂNTUL SPORTIV SUPLIMENTAR

· activităţi de selecţie (cel puţin două activităţi pe an şcolar)

· cantonamente/semicantonamente/tabere de pregătire sportivă pentru elevii din învăţământul cu program sportiv suplimentar, în vederea participării la concursurile/ competiţiile prevăzute în calendarul competiţional oficial

· PALATE ŞI CLUBURI ALE ELEVILOR/COPIILOR

· activităţi în cadrul cercurilor sportive

· CENTRELE NAŢIONALE DE EXCELENŢĂ (pentru disciplinele sportive):

· lecţia de pregătire sportivă practică/antrenament sportiv

· activităţi de selecţie

· cantonamente/semicantonamente/tabere de pregătire sportivă pentru elevii din centrele naţionale de excelenţă, în vederea participării la concursurile/competiţiile prevăzute în calendarul competiţional oficial

CERINŢE PRIVIND ACTIVITĂŢILE EXTRACURRICULARE

· Activităţile extracurriculare menţionate mai sus se vor organiza cu respectarea prevederilor legislaţiei în vigoare, de către:

· educatoare/institutoare – pentru învăţământul preşcolar

· profesorul de educaţie fizică şi sport, sau, în lipsa acestuia, de învăţător/ institutor – pentru învăţământul primar

· profesorul de educaţie fizică şi sport – pentru învăţământul gimnazial şi liceal

· profesorul de educaţie fizică şi sport/antrenorul – pentru învăţământul cu program sportiv suplimentar
· Activităţile de educaţie fizică şi sport, organizate în regim extracurricular, trebuie să aibă un caracter diversificat şi continuu şi să cuprindă majoritatea copiilor/elevilor din unităţile de învăţământ.

· Conducerile unităţilor de învăţământ au obligaţia de a sprijini catedrele/ comisiile metodice de educaţie fizică şi sport/profesorii de educaţie fizică şi sport, în vederea înfiinţării asociaţilor sportive şcolare. 

· Conducerile unităţilor de învăţământ au obligaţia de a sprijini înfiinţarea Cercurilor Olimpice.

· Catedrele/ comisiile metodice de educaţie fizică şi sport/profesorii de educaţie fizică şi sport, împreună cu factorii responsabili ai Asociaţiei Sportive Şcolare şi, după caz, ai Cercului Olimpic, vor elabora, anual/semestrial, Calendarul activităţilor sportive extracurriculare pe care îl vor supune aprobării conducerii unităţii de învăţământ. Calendarul activităţilor sportive extracurriculare va fi afişat, pentru elevi, la loc vizibil, de regulă la avizierul catedrei/ comisiei metodice de educaţie fizică şi sport.

· Toate cadrele didactice care predau disciplina educaţie fizică au obligaţia de a sprijini acţiunile de selecţie iniţiate de unităţile de învăţământ cu program sportiv integrat şi unităţile de învăţământ cu program sportiv suplimentar şi de a recomanda/semnala acestora, elevii cu disponibilităţi de practicare a sportului de performanţă.

· Catedrele/ comisiile metodice de educaţie fizică şi sport/profesorii de educaţie fizică şi sport vor afişa periodic, la loc vizibil, de regulă la avizierul catedrei/ comisiei metodice de educaţie fizică şi sport, rezultatele obţinute de elevii unităţii de învăţământ în cadrul concursurilor/ competiţiilor la care au participat.

3.2. ACTIVITĂȚILE MOTRICE ȘCOLARE ÎN PLANURILE-CADRU DE ÎNVĂȚĂMÂNT
a) – CURRICULUM NUCLEU - învățământ general 
	Aria curriculară
	Discipline
	Clasa și nr. de ore pe săptămână

	
	
	P
	I
	II
	III
	IV
	V
	VI
	VII
	VIII
	IX
	X
	XI
	XII

	Educaţie fizică, sport şi sănătate
	Educaţie fizică și sport
	2
	2
	2
	2
	2
	2
	2
	2
	1
	1
	1
	1
	1

	
	Joc și mişcare
	-
	-
	-
	1
	1
	-
	-
	-
	-
	-
	-
	-
	-


b) – CURRICULUM NUCLEU - învățământ vocațional / învățământ sportiv integrat
	Aria curriculară
	Discipline
	Clasa și nr. de ore pe săptămână

	
	
	P
	I
	II
	III
	IV
	V
	VI
	VII
	VIII
	IX
	X
	XI
	XII

	Educaţie fizică, sport şi sănătate
	Educaţie fizică și sport
	2
	2
	2
	2
	2
	2*
	2*
	2*
	1*
	1*
	1*
	-
	-

	
	Joc și mişcare
	-
	-
	-
	1
	1
	-
	-
	-
	-
	-
	-
	-
	-

	
	Pregătire sportivă practică
	-
	4
	4
	4
	4
	6
	6
	6
	8
	8
	8
	10
	10

	
	Pregătire sportivă teoretică
	-
	-
	-
	-
	-
	-
	-
	-
	-
	2**
	2**
	2
	2


*) Orele de educație fizică și sport se alocă pregătirii sportive practice

**) Orele de pregătire sportivă teoretică sunt prevăzute la Curriculum diferențiat

c) – PLAN-CADRU DE PREGĂTIRE - învățământ sportiv SUPLIMENTAR (cluburi sportive școlare)

	GRUPA
	ÎNCEPĂTORI
	AVANSAȚI
	PERFORMANȚĂ

	Număr de ore pe săptămână
	4-6-8
	8-10-12
	12-14-16-18


3.3. ACTIVITĂȚILE MOTRICE ȘCOLARE ÎN PLANURILE DE ÎNVĂȚĂMÂNT ALE ȚĂRILOR EUROPENE
	Austria
	· Sub 6 ani: 2h / săpt. 

· 6-10 ani: 2-3h / săpt.

· 11-14 ani: 3-4h / săpt.

· 15-18 ani: 2-3h / săpt.

· Inv.tehnic și profesional (15-19 ani): 1-2h / săpt.

	Belgia
	2-4h / săpt.

	Cehia
	2-3h / săpt.

	Croația
	2h / săpt.

	Danemarca
	· 6-10 ani: 2h / săpt.

· 11-18 ani: 4h / săpt.

	Estonia
	2-4h / săpt.

	Franta
	· înv.primar: 1/3 din totalul act. / săpt.

· înv.secundar: practicarea disciplinelor sportive 3-4h / săpt.

	Finlanda
	2-4h / săpt.

	Germania
	3h / săpt.

	Grecia
	· 6-10 ani: 2h / săpt.

· 11-18 ani: 2-3h / săpt.

	Italia
	2-4h / săpt.

	Irlanda
	3h / săpt. + 1h de înot

	Luxemburg
	3h / săpt.

	Letonia
	2-3h / săpt.

	Norvegia
	· Sub 6 ani: 2h / săpt. 

· 6-18 ani: 3h / săpt.

	Olanda
	2-4h / săpt.

	Portugalia
	2-4h / săpt.

	Polonia
	2-3h / săpt.

	Regatul Unit al Marii Britanii si al Irlandei de Nord
	2-3h / săpt.

	România
	· Sub 6 ani: 1-2h / zi activități recreative 

· 6-9 ani (cls.P-I-II): 2h / săpt. educație fizică

· 9-11 ani (cls.III-IV): 2h / săpt. educație fizică + 1h / săpt.  „joc și mișcare”

· 11-14 ani (cls.V-VIII): 2h / săpt. la cls.V-VII și 1h / săpt. la cls. a VIII-a

· 15-18 ani (cls.IX-XII): 1h / săpt.

· Inv.tehnic și profesional (14-17 ani): 2h / săpt.

	Spania
	2-3h / săpt.

	Suedia
	2-4h / săpt.

	Slovacia
	2-3h / săpt.

	Slovenia
	3h / săpt.

	Ungaria
	· Sub 5 ani: 5h / săpt. 

· 5-8 ani: 3-4h / săpt.

· 9-18 ani: 3-4h / săpt.


3.3. ACTIVITĂȚILE MOTRICE EXTRAȘCOLARE IMPORTANTE ÎN ÎNVĂȚĂMÂNTUL PREUNIVERSITAR

A. OLIMPIADA NAȚIONALĂ A SPORTULUI ȘCOLAR

Pentru sprijinirea copiilor şi a tinerilor capabili de performanţe înalte, Ministerul Educaţiei Naționale organizează olimpiade şi concursuri/competiţii şcolare.

Ministerul Educaţiei Naționale, prin Direcţia Generală Evaluare și Monitorizare Învățământ Preuniversitar, organizează în fiecare an şcolar, sub denumirea “OLIMPIADA NAŢIONALĂ A SPORTULUI ŞCOLAR” (O.N.S.Ş.), competiţii sportive şcolare. 

OLIMPIADA NAŢIONALĂ A SPORTULUI ŞCOLAR” este Program al Direcţiei Generale Evaluare și Monitorizare Învățământ Preuniversitar şi este finanţat de către aceasta, din bugetul repartizat Ministerului Educaţiei Naționale.

La competiţiile sportive şcolare din cadrul O.N.S.Ş. au drept de participare toţi copiii şi elevii din unităţile de învăţământ preuniversitar, forma de zi, înscrişi în registrul matricol al unităţii şcolare pe care o reprezintă. Elevii din centrele de excelenţă şi centrele olimpice, şcolarizaţi temporar în unităţi de învăţământ din localităţile în care funcţionează acestea, au drept de participare numai pentru unităţile de învăţământ de unde provin şi sunt înmatriculaţi.

Coordonarea O.N.S.Ş. este asigurată de către Direcţia Generală Evaluare și Monitorizare Învățământ Preuniversitar, în colaborare cu Federaţia Sportului Şcolar şi Universitar.

O.N.S.Ş. se organizează şi se desfăşoară în conformitate cu dispoziţiile propriului Regulament, cu datele Calendarului competiţional naţional, cu Prevederile metodologice referitoare la disciplinele sportive nominalizate, precum şi cu prevederile regulamentelor tehnice ale federaţiilor naţionale sportive.

În cadrul O.N.S.Ş. se organizează 34 competiţii sportive şcolare, astfel:

a)  pentru CICLUL PRIMAR - 3 competiţii sportive
b)  pentru CICLUL GIMNAZIAL - 16 competiţii sportive
c) pentru CICLUL LICEAL - 15 competiţii sportive
O.N.S.Ş. se organizează pe următoarele faze:

d)  faza pe unitatea de învăţământ;

e)  faza pe localitate/ centre de localităţi;

f)  faza pe judeţ/ sectoare;

g)  faza pe zonă/ municipiul Bucureşti;

h)  faza naţională.


Faza naţională desemnează Campioana Olimpică Naţională Şcolară/Campionul Olimpic Naţional Şcolar sau, unde este cazul, Campioana Olimpică Naţională Şcolară-urban/ Campionul Olimpic Naţional Şcolar-urban, respectiv Campioana Olimpică Naţională Şcolară-rural/ Campionul Olimpic Naţional Şcolar-rural.

Conform Calendarului olimpiadelor şi concursurilor şcolare pentru anul şcolar 2016-2017, M.E.N. a organizat pentru elevi un număr de 21 competiţii sportive şcolare în cadrul Olimpiadei Naţionale a Sportului Şcolar.
B. OLIMPIADA GIMNAZIILOR

       „Olimpiada Gimnaziilor”, competiţie polisportivă destinată elevilor de gimnaziu, înlocuiește, în perioada 01.09.2015-31.08.2019, Olimpiada Națională a Sportului Școlar  pentru clasele V-VIII, potrivit protocolului de colaborare încheiat între Ministerul Educaţiei Naționale, Comitetul Olimpic şi Sportiv Român (COSR) şi zece federaţii sportive naţionale.
 „Olimpiada Gimnaziilor” urmărește atingerea următoarelor obiective: 
· atragerea unui număr cât mai mare de copii către sport;

· dezvoltarea ariei de selecție pentru practicarea sportului de performanță la nivel național;

· depistarea tinerelor talente și înscrierea lor în programele de performanță; 

· educarea tinerilor în spiritul unui mod de viață activ, bazat pe practicarea regulată a exercițiilor fizice; 

· asigurarea oportunităților competiționale adecvate vârstei ca factor care influențează procesul de formare a sportivilor;

· transpunerea experienței olimpice multisport într-un program național;

· conștientizarea părinților privind rolul educativ al sportului și al olimpismului.



În sensul celor de mai sus, Comitetul Olimpic și Sportiv Român și federațiile naționale de atletism, badminton, baschet, fotbal, handbal, oină, rugby, tenis de masă, șah și volei vin în sprijinul organizării competiției „Olimpiada Gimnaziilor” astfel:
· Includ în buget fonduri destinate organizării și desfășurării competiției „OLIMPIADA GIMNAZIILOR”.
· Asigură arbitrajul competiției.
· Asigură asistență medicală la faza finală a competitiei.
· Achiziționează mingile de joc pentru OLIMPIADA GIMNAZIILOR”, la etapa regională și etapa finală.
· Asigură, la cele 10 discipline sportive, echipament sportiv pentru echipele școlare care participă la competiție, la etapa regională (tricou si sort).
· Asigură, la cele 10 discipline sportive, echipament sportiv pentru echipele școlare care participă la competiție, la etapa finală (set complet de echipament).
· Acordă trofee și medalii la etapa finală  a competiției – locurile I-III și pentru „Cel mai bun sportiv pe fiecare ramura de sport”

Conform Calendarului olimpiadelor şi concursurilor şcolare pentru anul şcolar 2016-2017, M.E.N. a organizat pentru elevi un număr de 15 competiţii sportive şcolare în cadrul Olimpiadei Gimnaziilor.
C. KALOKAGATHIA

 „KALOKAGATHIA”  este Program naţional de stimulare a interesului pentru educaţie fizică şi sport la preşcolari şi şcolarii mici.

Într-o frumoasă pagină vorbind despre necesitatea educaţiei armonioase, Platon asemuia omul cu conducătorul unui car la care sunt înhămaţi doi cai, dintre care unul este înaripat, căutând să ia drumul cerului de unde a venit, iar celălalt e legat de pământul de unde se trage. Cu toate acestea, conducătorul carului trebuie să reuşească a îndulci aceste puteri în dezacord, să stăpânească în mâna lui toate energiile contradictorii şi, în cele din urmă, să oblige caii să tragă fără zdruncinături până la sfârşitul vieţii.

Această imagine simbolică nu este altceva decât expresia idealului armonic, a „kalokagathiei” (frumuseţe şi bunătate), noţiune deseori întrebuinţată de marii gânditori ai Greciei clasice, expresie a perfecţiunii umane, a unei concepţii de înaltă etică individuală şi socială, continuând în linie directă virtuţile eroilor homerici, o formă considerată ca superioară, la care se ajungea printr-o educaţie îngrijită, aplicată tuturor componentelor fiinţei umane. 
O lume întreagă de pedagogi, medici, filosofi, literaţi au luptat şi scris pentru triumful educaţiei fizice şi pentru realizarea idealului armonic. Aşadar, Kalokagathia este mai actuală ca oricând şi merită să sădim în sufletele tinerei generaţii dorinţa de a o atinge. 
TIPURILE DE SERVICII ŞI ACTIVITĂŢI CARE SE DESFĂŞOARĂ: 
· Cameră de joacă şi mişcare pentru copiii din comunitate; 
· Conceperea, construirea si utilizarea unor terenuri de joacă ecologice sau a unor terenuri de sport ecologice; 
· Club pentru activităţi sportiv-recreative; 
· „5 minute de mişcare” (5 minute/zi cu mişcări de înviorare într-un cadru organizat); 
· Activităţi de euritmie; 
· Activităţi practice şi de investigaţie, studii de caz pe teme ca: „Să ne hrănim sănătos”, „Cum ne îngrijim corpul?”, „Armonie şi mişcare”, „Cum respirăm corect?” etc.; 
· „Sport seeking” şi „Sport coaching” (cursuri pentru părinţi/bunici/voluntari din comunitate, în vederea dobândirii unor abilităţi de a-i determina pe copiii preşcolari şi pe şcolarii mici să îndrăgească sportul, mişcarea fizică şi să îşi aleagă cea mai potrivită formă de mişcare fizică sau cel mai potrivit sport pentru a-l practica de-a lungul vieţii); 
· Desfăşurarea unor activităţi şi concursuri sportive comune (copiii preşcolari cu elevii claselor   I-II). 
D. COMPETIȚII SPORTIVE PENTRU ELEVII-SPORTIVI DIN UNITĂȚILE DE ÎNVĂȚĂMÂNT CU PROGRAM SPORTIV INTEGRAT ȘI SUPLIMENTAR


În anul școlar 2016-2017 în sistemul de învățămân preuniversitar funcționează 71 cluburi sportive cu personalitate juridică, 65 de unități de învățământ care au în structura lor secții de club sportiv școlar, 34 colegii și licee cu program sportiv și 100 unități de învățământ care au clase cu profil sportiv. În aceste unități de învățământ se pregătesc pentru marea performanță cca 75.000 de elevi.
Pentru elevii cu aptitudini deosebite în practicarea unor discipline sportive, M.E.N. a înfiinţat un număr de 15 Centre Naţionale de Excelenţă (volei fete -2, volei băieţi -1, handbal băieţi -1, handbal fete -2, gimnastică băieţi -1, gimnastică fete -2, scrimă - 1, sanie/schi alpin -1, dans sportiv -1, judo -1 şi rugby -3). Dintre acestea doar 9 sunt funcționale (volei fete -2, volei băieţi -1, handbal băieţi -1, handbal fete -2, dans sportiv -1, judo -1 şi rugby -1)


Conform Calendarului olimpiadelor şi concursurilor şcolare pentru anul şcolar 2016-2017, M.E.N. a organizat un număr de 20 competiţii sportive în cadrul Campionatelor Naţionale Şcolare – CSS/LPS. 


În prezent educaţia fizică şi sportul se confruntă cu pericole şi provocări ce impun elaborarea de strategii naţionale şi regionale care să asigure îndeplinirea misiunii sociale de către aceste activităţi:

· statisticile asupra stării de sănătate a populaţiei, cu deosebire a populaţiei tinere, evidenţiază creşteri îngrijorătoare ale ratei morbidităţii, sedentarismului şi obezităţii, în special, constituindu-se în factori favorizanţi în apariţia diferitelor afecţiuni fizice şi psihice;

· diminuarea percepţiei asupra rolului formativ al educaţiei fizice şi sportului, reflectată în reducerea numărului de lecţii de educaţie fizică din curriculum nucleu, pentru anumite categorii de elevi şi a timpului alocat practicării sportului;

· scăderea alarmantă a numărului copiilor şi tinerilor care practică sportul, sub diferite forme;

· diminuarea performanţelor sportive ale României pe plan internaţional, cu deosebire în competiţiile majore – Jocuri Olimpice, Campionate Mondiale şi Campionate Europene;

· lipsa de consecvenţă în aplicarea legislaţiei în vigoare privind educaţia fizică şi sportul, precum şi dizarmonia punctelor de vedere a factorilor de decizie (ministere, agenţii, etc.);

· creşterea alarmantă a numărului de acte de violenţă şi corupţie în arenele sportive şi în afara acestora, exploatarea tinerilor sportivi, dopajul, rasismul, fapte ce aduc atingere însăşi esenţei fenomenului sportiv.

Sportul reprezintă alternativa educativă la tentaţiile negative ale străzii, infracţionalitate, prostituţie juvenilă şi vagabondaj care pot fi diminuate şi chiar eradicate prin activităţi sportive, cu deosebire în perioada şcolarităţii.

Sportul trebuie să redevină cel mai eficient ambasador al României. Reamintim că în clasamentul pe naţiuni la J.O. de la Atena 2004, România a ocupat locul 14. La J.O. de la Beijing din 2008, locul 17, iar la J.O. de la Londra 2012, locul 27. Constatăm că valorile performanţelor tinerilor sportivi români au scăzut dramatic de la o ediţie la alta a celei mai mari competiţii din lume ce se constituie şi ca un barometru riguros al sportului în lume şi în fiecare ţară participantă. 
Misiunea sistemului românesc de educaţie fizică şi sport este de a contribui prin mijloacele, metodele şi tehnicile specifice la educaţia cetăţenilor cu finalităţi biologice, psihologice şi sociale. Sănătatea fizică, psihică şi creşterea calităţii vieţii reprezintă punctele nodale ale misiunii educaţiei fizice şi sportului în România.

Rezolvarea situaţiei îngrijorătoare a deficienţelor de creştere şi dezvoltare fizică şi psihică a copiilor şi tinerilor, dar şi cea privind sedentarismul, obezitatea - ca o consecinţă a acestuia - consumul de alcool şi droguri, care împreună afectează circa 40% din populaţia şcolară a României, necesită măsuri ferme în ceea ce priveşte introducerea a unui număr mai mare de lecții de educaţie fizică pe săptămână în şcoală începând de la clasa pregătitoare, precum şi programe speciale de practicare a sportului în regim extracurricular, implicit de optimizare a activității asociaţiilor sportive şcolare.

Există o legătură bilaterală şi condiţionată între nivelul de educaţie,  productivitate într-o economie sănătoasă şi nivelul participării în activităţile de educație fizică și sport. 

Dezvoltarea sistemului educaţiei fizice şi a sportului conduce implicit la crearea de noi locuri de muncă şi dezvoltare economică. 

Este necesară încurajarea unei culturi de masă în privinţa participării la activităţi fizice şi competiţii sportive, cu o ţintă de participare de 40-45% din populaţie. Acest deziderat trebuie pus în contextul mai larg al unui parteneriat între autoritatea guvernamentală, sectorul privat şi organizaţiile neguvernamentale şi de voluntari. 

Funcțiile activităților de educație fizică și sport sunt: 

· asigurarea unei stări de sănătate și a unei condiții fizice optime a tinerei generații; 

· formarea/dezvoltarea competențelor necesare practicării independente a exercițiilor fizice și a sportului sub diferite forme, cu scop recreativ și compensator, ca modalități de manifestare a stilului activ de viață;

· promovarea valențelor educative și a contribuției educației fizice la integrarea socială a tinerei generații.

Deşi copiii şi tinerii se implică în practicarea exerciţiilor fizice mai mult decât adulţii, adolescenţa marchează un declin în activismul lor fizic. 

Creșterea numărului de ore de activități motrice pentru copii și tineri favorizează producerea următoarelor efecte:

· reducerea excesului de greutate corporală la adolescenţii cu vârste cuprinse între 12 şi19 ani;

· creşterea numărului de copii de peste 6 ani care se angajează zilnic în efort fizic, de la uşor la moderat, pentru minimum 30 min.; 
· creşterea numărului de copii între 6-17 ani care se angajează în activităţi fizice intense şi sistematice pentru dezvoltarea fitness-ului cardio-respirator, minimum 3 zile pe săptămână, câte 20 min.;

· reducerea numărului de copii de peste 6 ani care nu se angajează în nici o activitate fizică în timpul liber;
· creşterea numărului de copii supraponderali de peste 12 ani care adoptă un regim bazat pe dietă combinată cu exerciţiul fizic, în vederea atingerii greutăţii corporale optime.


Acțiunile pe care MEN le propune se înscriu în cadrul mai larg al bunei guvernări: măsuri concrete, graduale, sustenabile, pentru care se asigură resurse umane, materiale și de spațiu. În același cadru, măsurile vor fi dezbătute public și se va solicita punctul de vedere al oamenilor școlii, dar și al partenerilor sociali – părinți, sindicate etc.

Ca urmare, 

A. Ministerul Educației Naționale, prin politica sa educațională, are în vedere diversificarea activităților de educație fizică și sport precum și creșterea calității predării disciplinelor din aria curriculară educație fizică și sport.

În vederea realizării acestora este necesară îndeplinirea următoarelor obiective:

1. Creșterea numărului de ore de educație fizică în planurile-cadru la toate ciclurile de învățământ, după cum urmează: 2-3 lecții/săptămână în trunchiul comun și 1 lecție/săptămână în curriculumul la decizia școlii, pentru clasele P, I-IV și V-VIII; 2 lecții/săptămână în curriculumul nucleu și 2 lecții/săptămână în curriculumul la decizia școlii, pentru clasele IX-XII. 

2. Revizuirea conceptuală și de conținut a programelor școlare de educație fizică și implementarea unei metodologii didactice diferențiate pentru predarea acestei discipline, la diferite clase și cicluri de învățământ.

3. Introducerea manualului de educație fizică, la toate clasele și ciclurile de învățământ.

4. Modificarea Sistemului Național Școlar de Evaluare la disciplina Educaţie fizică, astfel încât să se asigure concordanţa între competenţele prevăzute de programele școlare și conţinutul evaluării nivelului de realizare a acestora.

5. Reconsiderarea procedurii de eliberare a scutirilor de educație fizică și introducerea la nivelul programelor școlare și a sistemului de evaluare a unor mențiuni distincte referitoare la aceste situații.  

6. Susţinerea logistică şi financiară a activităţilor extracurriculare cu caracter sportiv, competiţionale şi necompetiţionale, de către administrația locală.

7. Crearea parteneriatelor educaţionale (şcoală-comunitate/administraţie locală -familie) pentru susţinerea practicării exerciţiilor fizice de către tânăra generație.
NOUTĂȚI PRIVIND PROPGRAMELE ȘCOLARE DE EDUCAȚIE FIZICĂ ȘI SPORT

PENTRU CLASELE V-VIII

Programa şcolară pentru disciplina Educaţie fizică şi sport este un document oficial care descrie oferta curriculară pentru învăţământul gimnazial (clasele a V-a – a VIII-a). Disciplina este prevăzută în planul-cadru de învăţământ, în aria curriculară Educaţie fizică, sport şi sănătate, cu un buget de timp de 2 ore/săptămână, pe parcursul fiecărui an şcolar.

În conformitate cu prevederile Legii educaţiei naţionale nr. 1/2011, cu modificările şi completările ulterioare, art.68, alin (2), „Educaţia fizică şi sportul în învăţământul preuniversitar sunt cuprinse în trunchiul comun al planurilor de învăţământ”. Legea educaţiei fizice şi sportului nr.69/2000, cu modificările şi completările ulterioare, stabileşte că „educaţia fizică şi sportul sunt activităţi de interes naţional sprijinite de stat”. O.M.E.C.T.S. nr. 3462/2012 reglementează organizarea şi desfăşurarea activităţilor de educaţie fizică şi sport în învăţământul preuniversitar. În consecinţă, în cadrul învăţământului preuniversitar, educaţia fizică şi sportul figurează atât ca activităţi curriculare, cât şi ca activităţi extracurriculare.

Programa disciplinei Educaţie fizică şi sport este elaborată din perspectiva modelului de proiectare curriculară centrat pe competenţe. Construcţia programei este realizată astfel încât să contribuie la dezvoltarea profilului de formare al absolventului de gimnaziu. Din perspectiva disciplinei de studiu, orientarea demersului didactic, pornind de la competenţe, permite accentuarea scopului pentru care se învaţă, precum şi a dimensiunii acţionale în formarea personalităţii elevului.

Prezenta programă şcolară propune o ofertă flexibilă, care permite cadrului didactic să modifice, să completeze sau să înlocuiască activităţile de învăţare. Se urmăreşte astfel realizarea unui demers didactic personalizat, care să asigure formarea competenţelor prevăzute de programă în contextul specific al fiecărei clase şi al fiecărui elev. Este necesară, de asemenea, o abordare specifică educaţiei la acest nivel de vârstă, care să ofere în acelaşi timp o plajă largă de diferenţiere a demersului didactic, în funcţie de achiziţiile elevilor. 

Aria curriculară Educaţie fizică, sport şi sănătate contribuie direct la finalităţile învăţământului, concretizate în menţinerea sănătăţii elevilor prin utilizarea activităţilor motrice de cele mai diferite tipuri. Disciplina Educaţie fizică şi sport este aceea prin care se influenţează dezvoltarea fizică armonioasă, se formează deprinderile motrice, se dezvoltă capacitatea de efort şi se favorizează integrarea în mediul natural şi social. Astfel, se urmăreşte o dobândire progresivă a competenţelor, prin valorificarea experienţei specifice vârstei elevilor, prin accentuarea dimensiunilor afectiv-atitudinale şi acţionale ale personalităţii acestora.

În spiritul aspectelor mai sus menţionate şi pentru a putea asigura un proces didactic modern, bazat pe oferta educaţională optimă, valorificând instruirea diferenţiată a elevilor, pe baza unor trasee particulare de învăţare, individuale sau de grup, este necesar, corespunzător realităţii practice, ca în clasele a V-a – a VIII-a să se asigure dobândirea de către elevi a competenţelor necesare acţionării asupra dezvoltării fizice şi a calităţilor motrice, cât şi practicării unor discipline/probe sportive, astfel:

· în clasa a V-a:

-
Atletism: trei probe atletice, de preferat din grupe diferite;

-
Gimnastică – un exerciţiu integral cu elemente şi combinaţii acrobatice statice și dinamice; o săritură la aparatul de gimnastică;

-
Jocuri sportive: un joc sportiv.

· în clasa a VI-a:

-
Atletism: trei probe atletice, din grupe diferite (cele predate în clasa a V-a);

-
Gimnastică - un exerciţiu integral cu elemente şi combinaţii acrobatice statice și dinamice; o săritură la aparatul de gimnastică;

-
Jocuri sportive: două jocuri sportive, dintre care unul este cel predat în clasa a V-a.

· în clasa a VII-a:

-
Atletism: trei probe atletice din grupe diferite (două dintre cele predate în clasa a VI-a; o probă atletică nouă);

-
Gimnastică un exerciţiu integral cu elemente şi combinaţii acrobatice statice și dinamice; săriturile la aparatele de gimnastică, din programă, la alegere;
- Jocuri sportive: un joc sportiv (cel în care elevii au fost iniţiaţi în clasa a VI-a).

· în clasa a VIII-a:

-
Atletism: două probe atletice, la alegere dintre cele predate în anii anteriori;

-
Gimnastică - un exerciţiu integral cu elemente şi combinaţii acrobatice statice și dinamice; săriturile la aparatele de gimnastică, din programă, la alegere;  
-
Jocuri sportive: un joc sportiv, opţional, dintre cele predate în anii anteriori.

Disciplinele sportive alternative sunt predate, cu aprobarea directorului unităţii de învăţământ, în perioade precizate, numai în situaţii speciale determinate de factorii de mediu şi de baza tehnico-materială, cu condiţia existenţei materialelor didactice necesare pentru toţi elevii clasei şi competenţa profesională certificată a cadrului didactic în predarea disciplinei sportive respective. Conţinuturile şi criteriile de evaluare aferente fiecărei discipline sportive alternative se stabilesc de către profesorul clasei şi se avizează de către inspectorul şcolar de specialitate.

Situaţiile de instruire vor facilita elevilor înțelegerea specificului educației fizice și sportului, prin oferirea unor experiențe de învățare variate: de practicant, de arbitru/organizator al activităților motrice, de spectator.

Programa de educaţie fizică, document reglator al procesului de învăţământ, stabileşte competenţele specifice şi permite fiecărui cadru didactic utilizarea unor mijloace didactice corespunzătoare domeniilor de conţinuturi menționate anterior, în funcție de particularităţile clasei şi condiţiile concrete de activitate. 

Abordarea acestor conținuturi se va realiza într-o manieră integrativă astfel încât situațiile de instruire să permite achiziționarea cunoștințelor, formarea deprinderilor/ priceperilor/ capacitaților și atitudinilor corespunzătoare competențelor specifice. 

Programa școlară are un caracter concentric, în sensul valorificării competențelor specifice formate în anul/anii anteriori de studiu (a unora dintre conținuturile necesare formării/ consolidării deprinderilor) şi pentru a favoriza fenomenul de transfer în învăţare. Conţinuturile marcate cu asterisc (*) se constituie într-o alternativă oferită elevilor cu cecitate sau ambliopi, integrați în învățământul de masă.

B. Ministerul Educației și Cercetării Științifice, prin politica sa educațională, acordă o mare atenţie sportului şcolar și universitar. Pentru sprijinirea copiilor şi a tinerilor capabili de performanţe înalte, Ministerul Educaţiei Naționale organizează olimpiade şi concursuri/competiţii şcolare și universitare. În acest sens au fost stabilite următoarele obiective:

1. Atragerea unui număr cât mai mare de elevi şi studenţi în forme de organizare diferite: orele de ansamblu sportiv, orele de pregătire a formaţiilor sportive ce participă în concursurile şi competiţiile şcolare şi universitare.

2. Asigurarea condiţiilor optime pentru pregătirea şi participarea sportivilor la competiţiile din cadrul Olimpiadei Naţionale a Sportului Şcolar, Campionatele Naţionale Şcolare şi Olimpiadei Gimnaziilor.

3. Iniţierea de programe în vederea reprezentării României la competiţiile sportive internaţionale organizate de Federaţia Internaţională a Sportului Şcolar.
C. Ministerul Educaţiei Naționale, prin politica sa educaţională, urmăreşte desfăşurarea activităţilor de educaţie fizică şi sport din învăţământul preuniversitar și învățământul superior în parteneriat cu alte instituţii guvernamentale sau nonguvernamentale.

Astfel, una dintre cele mai importante colaborări ale Ministerului Educației Naționale este cea încheiată în ziua de 24.02.2015 cu Comitetul Olimpic și Sportiv Român și zece federații naționale privind organizarea competiției „Olimpiada Gimnaziilor”.
De asemenea,  în anul școlar 2016-2017 au devenit funcționale funcţionale următoarele protocoale de colaborare:

· Protocol de colaborare M.E.N.-C.O.S.R./A.O.R. pentru organizarea în parteneriat a Concursului de jurnalism sportiv pentru elevi «Un condei numit Fair-Play», a Concursului «Pentatlon olimpic şcolar pentru mileniul trei» şi a Concursului «Jocurile Olimpice în imaginaţia copiilor».

· Protocol de colaborare M.E.N.- DANONE P.D.P.A. Romania srl. pentru organizarea în parteneriat a „Cupei HAGI DANONE” la fotbal băieţi, învăţământ gimnazial.
· Protocol de colaborare M.E.N. – Coca-Cola Romania srl. – Gazeta Sporturilor pentru organizarea în parteneriat a „Cupei Coca-Cola” la fotbal băieţi şi fete, clasele IX-XII/XIII.
· Protocol de colaborare M.E.N.-C.Ș. Elisabeta Polihroniade – M.T.S.-F.R.Șah pentru organizarea în parteneriat a Campionatului Naţional Şcolar de Şah „Elisabeta Polihroniade”, pentru elevii și elevele din învăţământul primar, gimnazial şi liceal – echipe mixte.

· Protocol de colaborare M.E.N. – MIB GROUP BTL S.R.L. privind derularea Proiectului „KINDER PLUS SPORT”

· Protocol de colaborare M.E.N. – F.R. Volei privind derularea Proiectului: „Optimizarea pregătirii antrenorului de volei”.

· Protocol de colaborare M.E.N. – F.R. Fotbal privind privind organizarea  Olimpiadei Naționale a Sportului Școlar.
· Protocol de colaborare M.E.N. – F.R. Rugby privind privind organizarea  Olimpiadei Naționale a Sportului Școlar la S-rugby și a Campionatului Național Universitar la rugby în 7.
D. Ministerul Educaţiei Naționale, prin politica sa educaţională, urmăreşte sprijinirea sportului de performanță și de înaltă performanță.

În anul școlar 2016-20157în sistemul de învățămân preuniversitar funcționează 71 cluburi sportive cu personalitate juridică, 65 de unități de învățământ care au în structura lor secții de club sportiv școlar, 34 colegii și licee cu program sportiv și 100 unități de învățământ care au clase cu profil sportiv. În aceste unități de învățământ se pregătesc pentru marea performanță cca 75.000 de elevi.


În vederea dezvoltării sportului școlar și universitar credem că este nevoie de o corelare a activităților tuturor organismelor cu atribuții în educație fizică și sport.

În acest sens, conducerile MEN și MTS trebuie să acorde o atenție sporită următoarelor probleme legate de  activitațea sportivă școlară de performanță:

A. Strategia dezvoltării educației fizice și sportului
· Dezvoltarea sportului de masă și de performanță;

· Continuarea programului de reabilitare a bazelor sportive;

· Obiectiv prioritar: marirea bazei de selecție și de performanță;

· Facilitarea îndrumării elevilor către CSS/LPS;

· Încurajarea profesorilor/antrenorilor să participe la pregătirea loturilor sportive;

· Inventarierea resurselor materiale și umane la nivel local;

· Soluționarea dublelor calificari;

· Finanţarea activităţii sportive şcolare;

B. Acțiuni organizate în parteneriat

· Programe de formare a profesorilor de educaţie fizică şi sport din unitățile de învățământ în disciplinele sportive de tradiţie în judeţ/regiune;
· Programe de formare a profesorilor-antrenori din unitățile de învățământ cu profil sportiv (CSS-uri și LPS-uri);

· Programe de dezvoltare a infrastructurii în mediul rural;

· Programe prin care sa fie atrase fonduri pentru plata serviciilor în LPS -uri;

C. Îmbunătățirea cadrului legislativ

· Perfecționările organizate de Federațiile sportive pe ramuri de sport să fie recunoscute de Minister și cu credite;

· Elaborarea unei metodologii la Minister, in care finanțarea să nu mai depindă de ISJ-uri;

· Rezolvarea problemei profesorilor-antrenori care sunt convocați la loturile naționale;

· Finantarea in CSS-uri, LPS-uri în funcție de ramura de sport și grupă;

· Elevii sportivi să poată opta pentru proba "E" la Bacalaureat;

· Prelungirea suplinirii și plata cu ora pâna la 31 august;

· Finanțatea per/elev la LPS-uri să fie mai mare; 

· Restructurările în CSS-uri si LPS-uri sa nu se mai faca la grupele de începători;

· Bursele acordate elevilor sportivi, sa poată acoperii cheltuielile de masa și cazare, în special la copii din provincie care stau în cămine;

· Reglementarea posturilor pentru personalul nedidactic;

· Emiterea de facturi pentru toate taxele plătite la Federații;

· Soluții de încheiere a asigurărilor de accidente pentru elevii-sportivi;
D. Sprijinirea Cluburilor Sportive Școlare și a Liceelor cu program sportiv

· Îmbunatățirea bazei materiale din CSS/ LPS;

· Revizuirea statutului de antrenor cu studii superioare;

· LPS-urile să fie finanțate de Minister;

· Să se pună accent mai mare pe educația sportivilor;

· Partciparea în competiții a cluburilor private alături de cluburile sportive școlare;

· În fiecare club sportiv să existe minim 2 -3 cadre didactice pe disciplină sportivă;

· Dotarea cabinetelor de medicina sportiva;

· Încadrările pe secții sportive/discipline sportive se fac cu minimum 2 norme pentru a se putea constitui „piramida performanței”;

· Personal suficient pentru intretinerea bazei materiale;

· Când sportivii termina categoria  Junior I, să existe promovare mai departe;

· Antrenorii care au în încadrare grupă de performanță, să rămână numai cu aceasta;

· Semnarea de către toti parinții sportivilor a angajamentului la înscrierea în club;

· Aprobarea posturilor de şofer pentru microbuzele CSS-urilor;

· Reducerea chiriilor pentru unitățile de învățământ cu program sportiv care fac pregătire în bazele sportive ale MTS;

· Reducerea taxelor către federațiile sportive naționale (vize, transferuri);

· Reglementarea modului de plată a arbitrilor de către unitățile de învățământ cu program sportiv;

· Costuri mici pentru copii care fac sport;

· Lipsa specializării pe anumite ramuri de sport;

· Să fie respectate grilele de transfer de către federații atunci când un elev-sportiv este transferat la un alt club;

· Lucrul în grup de doi antrenori la sectiile de gmnastica artistica;

· Linii metodice unitare la nivelul federațiilor .

Un aspect important care trebuie subliniat este cel referitor la formarea şi perfecţionarea specialiştilor în domeniul educaţiei fizice, sportului şi altor activităţi motrice.

Coordonarea cerinţelor pieţii muncii din domeniul educaţiei fizice şi sportului cu activitatea instituţiilor de formare şi perfecţionare a specialiştilor impune:

1. Perfecţionarea ariei curriculare a instituţiilor de învăţământ superior în vederea asigurării unui nivel ridicat al pregătirii ştiinţifice. 

2. Includerea în Registrul Naţional al Calificărilor din Învăţământul Superior a noilor profesii din domeniul sportului şi diversificarea corespunzătoare a specializărilor.

3. Dezvoltarea unor politici naţionale de orientare a medicilor către rezidenţiat în medicină sportivă.

4. Organizarea de către instituţiile de învăţământ superior a unor forme de perfecţionare postuniversitare cu conţinut ştiinţific corespunzător cerinţelor actuale şi de perspectivă ale sportului internaţional.

5. Organizarea „şcolilor de vară” pentru ramuri de sport la care România dispune de specialişti cu înaltă pregătire ştiinţifică şi didactică.

6. Optimizarea procesului de învăţământ în unităţile şcolare vocaţionale cu profil sportiv  şi de pregătire a elevilor ca instructori.

7. Organizarea cursurilor de pregătire a monitorilor şi animatorilor pentru timpul liber de către direcţiile judeţene pentru sport şi tineret în parteneriat cu universităţile şi societăţile profesionale recunoscute conform legii.

8. Sprijinirea federaţiilor de specialitate şi a organizaţiilor nonguvernamentale în iniţierea şi desfăşurarea acţiunilor sistematice de atragere, pregătire şi promovare a voluntarilor.

Un ultim aspect ce merită menționat este cel referitor la cercetarea științifică.

Cercetarea ştiinţifică reprezintă un instrument esenţial de dezvoltare şi promovare a valorilor fizice, psihice şi morale ale educaţiei fizice, sportului şi altor activităţi motrice. 

Obiectivul principal al cercetării ştiinţifice constă în oferirea unor soluţii şi modalităţi care să favorizeze sănătatea, performanţa şi socializarea. 

Direcții de acțiune:

1. Elaborarea unor programe de cercetare pentru monitorizarea continuă a nivelelor dezvoltării fizice şi capacităţii motrice a copiilor şi tinerilor între 3 şi 18 ani.

2. Asigurarea unui nivel de finanţare optim a temelor de cercetare prioritare privind capacitatea motrică a populaţiei şi performanţa sportivă. 

3. Valorificarea contribuţiei Institutului Naţional de Cercetare pentru Sport la sprijinirea performanţei sportive cu mijloacele cercetării ştiinţifice. Asigurarea asistenţei complexe interdisciplinare a pregătirii sportivilor. 

4. Elaborarea unor teme de cercetare prioritare pentru dezvoltarea educaţiei fizice şi sportului la toate nivelele cu angajarea prin contract a nucleelor de cercetare existente în învăţământul superior.

5. Organizarea periodică în parteneriat de către sectorul public şi cel privat (societăţile profesionale) a unor manifestări ştiinţifice şi stagii pentru perfecţionarea specialiştilor din domeniul sportului.

6. Elaborarea programului de cooperare cu statele europene în vederea dezvoltării unei metode statistice de măsurare a impactului sportului asupra sănătăţii, economiei şi educaţiei.

